**Dr. Lettner Ferenc †**

(Budapest ,1914. január 23.– Budapest ,2011. január 16.)

Dr. Lettner Ferenc gépészmérnök, nyugalmazott tanszékvezető egyetemi tanár egyike volt a régi vitorlázó dinasztiák neves személyiségeinek.

A vitorlázással középiskolás korában, egy balatoni nyaralás során találkozott, ahol egy Balatoni dingi segítségével sajátította el az alapokat, melyet később a hazai vizeken – az akkoriban megjelent – Kalózon eltöltött évek követtek. Versenyzőként technikai kérdésekben nagy segítségére volt a repülőgépek tervezése során szerzett tapasztalata.

Az 1950-es években Csillaghajójával, később a Carioca nevű Dragonnal vitorlázott. Versenyzői pályafutásának csúcspontja volt, amikor egyike lehetett azoknak, akik a Nemere II. 1955-ben elért, az 57 évig megdöntetlen Kékszalag rekorderedményét elérő hajó legénységét alkották.

1954–1956 között a Budapesti Vasas Sportklub Vitorlás Szakosztály elnökeként tevékenykedett. A háborút követően, 1956-ban ő volt a magyar vitorlázás első, titkos szavazással megválasztott elnöke, amely tisztséget két évig töltötte be. 1957-ben a helyi sportvezetők mellett, Hamvas Imrével együtt tevékenyen részt vett a Fertő tavi Vitorlás Szövetség megalakulásában. Az MVSz Lettner Ferenc elnöksége alatt komoly segítséget nyújtott a korszerű versenyhajók építéséhez nélkülözhetetlen, az akkori időkben nehezen elérhető anyagok beszerzésében.

2007-ben teljesült régi vágya: 52 évvel a Kékszalag-rekord után, a fia, Lettner Adorján által kormányzott Settebello nevű Dehler 34-es fedélzetén – a Balatonfüredi Yacht Club színeiben – újra végigvitorlázta a Kékszalagot.